महज एक साल में भोजपुरी सिनेमा में मुकम्मल स्थान बनाकर दर्शकों के दिलों में लूलिया गर्ल के नाम से राज कर रही क्यूट अदाकारा निधि झा को बेस्ट न्यू कमर एक्ट्रेस का अवार्ड दिया गया। कुलदीप श्रीवास्तव द्वारा आयोजित ‘सबरंग भोजपुरी फ़िल्म अवार्ड’ समारोह में 2016 में रिलीज हुई सुपरहिट भोजपुरी फिल्म गदर के लिए निधि को बेस्ट न्यू कमर एक्ट्रेस का अवार्ड देकर सम्मानित किया गया है।
उल्लेखनीय है कि बिहार, मुजफ्फरपुर की पैतृक निवासी लुलिया गर्ल निधि ने पावरस्टार पवन सिंह के साथ सुपरहिट फिल्म गदर से भोजपुरी सिनेजगत में पदार्पण किया था। इस फिल्म में उन्हें दर्शकों का बहुत प्यार मिला। दूसरी भोजपुरी फिल्म ज़िद्दी में भी उनके हीरो पवन सिंह ही थे। इस साल की ब्लॉक बस्टर भोजपुरी फ़िल्म सत्या में गेस्ट अपीयरेंस भूमिका में पवन सिंह के साथ एक गाना ‘लुलिया का मांगेले…’ से लुलिया के नाम का डंका चारों तरफ बजने लगा। बतौर नायिका निधि झा की भोजपुरी फिल्म गदर, जिद्दी, ट्रक ड्राइवर 2, कसम पैदा करने वाले की, इंडिया वर्सेस पाकिस्तान आदि तथा गेस्ट अपीयरेंस भूमिका में सत्या, धड़कन रिलीज हुई है। उनकी आने वाली फिल्में बतौर नायिका मोहब्बत जिंदाबाद, अग्नि साक्षी, गैंगस्टर दुल्हनियां तथा गेस्ट अपीयरेंस में स्वर्ग, माई रे माई उहे लईकी चाही आदि हैं।
bho_Deva bho_Deva